**Предлог оцењивања ученика из наставног предмета хемија у Гимназији „9.мај“ (усклађивање са новим правилником о оцењивању од 09.02.2024. године)**

Постигнућа ученика у оквиру предмета хемије се вреднују:

• ***сумативно***- кроз писмене и усмене провере и

• ***формативно***- праћењем активности ученика на сваком часу

• Постигнућа ученика се вреднују и кроз:

• излагање и представљање (резултати истраживања, извештаји, учешће у дебати и дискусији, практични радови)

• продукте рада (модели, макете, постери, цртежи, домаћи задаци, презентације и др.);

• учешће у активностима самовредновања и вршњачког вредновања;

• При сумативном вредновању (било писменом било усменом) задаци који се постављају пред ученике су рангирани према нивоима – основни, средњи и напредни ниво. Бројчано то подразумева да ученик за оцену:

|  |  |
| --- | --- |
| оцена | критеријуми |
| **Одличан (5)** | * примењује знања, укључујући и методолошка, у сложеним и непознатим ситуацијама; самостално  и на креативан начин објашњава и критички разматра сложене садржинске целине и информације * континуирано показује заинтересованост и одговорност према сопственом процесу учења, уважава препоруке за напредовање и рализује их; * у групном раду доприноси идејама, иницира и организују поделу улога и задатака; уважава мишљење других чланова групе у групном раду; фокусиран је на заједнички циљ групног рада и преузима одговорност за реализацију продуката у задатом временском оквиру; * бира, повезује и вреднује различите врсте података * формулише претпоставке, проверава их и аргументује решења, ставове и одлуке; * изражава се на различите начине (усмено, писано, графички, практично и др.) укључујући и коришћење ИКТ и прилагођава комуникацију и начин презентације различитим контекстима; * Препорука да континуирано показује заинтересованост за процес учења у наредном периоду, да уважава препоруке за напредовање и реализује их. * При изради контролног задатка потребно је да има  80% - 100% тачних одговора  ( при чему се сваки тачан одговор бодује). |
| **Врло добар (4)** | * континуирано показује заинтересованост за сопствени процес учења, уважава препоруке за напредовање и углавном их реализује; * логички организује и самостално тумачи сложене садржинске целине и информације; * повезује садржаје и концепте из различитих области са сизуацијама из живота; * пореди и разврстава различите врсте података према више критеријума истовремено; * заузима ставове на основу сопствених тумачења и аргумената; * уме да анализира проблем, изврши избор одговарајуће процедуре и поступака у решавању нових проблемских ситуација; * изражава се на различите начине (усмено, писано, практично,и др.), укључујући и коришћење ИКТ и прилагођава комуникацију задатим контекстима; * планира динамику рада, реализује сопствене задатке имајући на уму планиране заједничке продукте групног рада * Препорука да настави са оваквим радом у наредном периоду, са већим ангажовањем, као и континуираним радом. * При изради контролног задатка потребно је да има  60% - 80% тачних одговора  ( при чему се сваки тачан одговор бодује). |
| **Добар (3)** | * разуме и самостално објашњава основне појмове и везе између њих; * разврстава различите врсте података у основне категорије према задатом критеријуму * уме јасно да искаже одређени садржај у складу са захтевом и на одговарајући начин (усмено, писмено, графички, практично и др. ) укључујући ИКТ * Извршава додељене задатке у складу са циљевима, очекиваним продуктима и планираном динамиком рада у групи; уважава чланове тима и различитост идеја; * Показује заинтересованост за сопствени процес учења, уважава препоруке за напредовање и делимично их реализује * Препорука је да ученик буде знатно активнији на настави, континуирано учење; мотивисање  ученика да ради сложеније задатке приликом групног рада. * При изради контролног задатка потребно је да има  40% - 60% тачних одговора  ( при чему се сваки тачан одговор бодује). |
| **Довољан (2)** | * познаје и разуме кључне појмове и информације и повезује их на основу задатог критеријума * усвојио је одговарајућу терминологију * закључује директно на основу поређења и аналогије са конкретним примером; * способан је да се определи и искаже став * уме јасно да искаже  појединости у оквиру одређеног садржаја, држећи се основног захтева и на одговарајући начин (усмено, писмено, графички, практично и др.) укључујући и коришћење информационих технологија * извршава додељене задатке искључиво на захтев и уз подршку осталих чланова групе; уважава чланове групе и различитост идеја * повремено показује заинтересованост за сопствени процес учења, а препоруке за напредовање реализује уз стално праћење * При изради контролног задатка потребно је да има  25% - 40% тачних одговора  ( при чему се сваки тачан одговор бодује). |
| **Недовољан (1)** | * Добија ученик који не показује заинтересованост за сопствени процес учења, нити напредак и не испуњава критеријуме за оцену довољан (2). * Препорука похађање допунске наставе, континуирани рад, мотивисање ученика. * При изради контролног задатка  има  мање од 25% тачних одговора. |

**Индивидуализација наставе хемије** ће се примењивати према потребама појединих ученика, група ученика или целог одељења кроз:

* Листиће за надокнаду који су намењени за попуњавање празнина у знању и исправљање пропуста до којих се дошло у настави;
* Листиће за развој даровитих ученика који брже уче и савладавају школске обавезе;
* Листиће за вежбање  који помажу у утврђивању и повезивању знања, надовезују се на претходно решаване задатке и обезбеђују трајност и практичну примену знања;
* индивидуализована настава применом задатака на три и више нивоа сложености

**Предлог мера за рад са ученицима који имају слаб успех из наставног предмета хемија:**

1. Направити списак ученика који слабије напредују
2. Урадити тест са ученицима из пређених наставних тема
3. Идентификовати празнине у знању које треба отклонити
4. Утврдити разлог заостајање деце у напредовању, разговором са педагогом и психологом школе
5. Разменити искуства са професорима из других предмета о напредовању ученика који имају слабији успех из хемије
6. Користећи диференцирани приступ приликом организовања самосталног рада на часу, користити изводљиве појединачне задатке за ученике са слабијим резултатом
7. У току учења новог градива наставник се чешће обраћа ученицима са слабијим успехом питањима која појашњавају степен разумевања градива и стимулишу питања ученика када је тешко усвојити ново градиво

Руководилац актива хемије

Радмила Стоиљковић

Чланови:

Александра Гошњић Игњатовић

Марија Митић